CELEX: 62020TN0510
Language: sk
Date: 2020-08-14 00:00:00
Title: Vec T-510/20: Žaloba podaná 14. augusta 2020 – Fachverband Spielhallen a LM/Komisia

5.10.2020   
            
            
               SK
            
            
               Úradný vestník Európskej únie
            
            
               C 329/23
            
         
      Žaloba podaná 14. augusta 2020 – Fachverband Spielhallen a LM/Komisia
      (Vec T-510/20)
      (2020/C 329/42)
      Jazyk konania: nemčina
      
         Účastníci konania
      
      
         Žalobkyne: Fachverband Spielhallen eV (Berlín, Nemecko) a LM (v zastúpení: A. Bartosch a R. Schmidt, Rechtsanwälte)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil napadnuté rozhodnutie v rozsahu, v akom žalovaná s konečnou platnosťou zamietla sťažnosť žalobkýň týkajúcu sa opatrenia 3, konkrétne zníženia dane z podnikania a dane z príjmov v nadväznosti na odrátanie súm zaplatených v rámci odňatia obohatenia podľa § 14 SpielbankG NRW od základu dane pre tieto dane v spolkovej krajine Severné Porýnie-Vestfálsko, a tým odmietla začať konanie vo veci formálneho zisťovania, pokiaľ ide o toto opatrenie,
               
            
                  —
               
               
                  uložil žalovanej povinnosť nahradiť trovy konania vynaložené žalobkyňami.
               
            
         Dôvody a hlavné tvrdenia
      
      Touto žalobou sa navrhuje zrušenie rozhodnutia Komisie C(2019)8819 final z 9. decembra 2019 o štátnej pomoci SA.44944 (2019/C ex 2016/FC) – Daňové zaobchádzanie s prevádzkovateľmi verejných kasín v Nemecku, ako aj štátnej pomoci SA.53552 (2019/C ex 2019/FC) – Údajná záruka pre prevádzkovateľov verejných kasín v Nemecku (Záruka návratnosti) – Nemecko.
      Na podporu žaloby žalobkyne uvádzajú jediný žalobný dôvod, v rámci ktorého uvádzajú porušenie svojich procesných práv z dôvodu, že Komisia odmietla začať konanie vo veci formálneho zisťovania, najmä pokiaľ ide o opatrenie 3. Tento žalobný dôvod sa delí na štyri časti.
      
                  —
               
               
                  Nezohľadnenie požiadaviek judikatúry súdov Únie pri kvalifikácii odňatia obohatenia podľa § 14 SpielbankG NRW v starom znení ako dane – stanovenie chybného predpokladu na účely prešetrenia.
               
            
                  —
               
               
                  Nepodradenie odňatia obohatenia podľa § 14 SpielbankG v starom znení pod daň podľa príslušných požiadaviek nemeckého práva.
               
            
                  —
               
               
                  Nevhodnosť tvrdení predložených žalovanou na podporu daňovej povahy odňatia obohatenia.
               
            
                  —
               
               
                  Rozlišovanie medzi všeobecnými a osobitnými daňami zo ziskov – obrátenie vzťahu pravidla a výnimky.